Osvrt na 2003.: Američka politika (27/12/03) - 2003-12-26
Nakon godine u kojoj mu je popularnost i rasla i padala, predsjednik Bush ima dobre izglede za drugi mandat. To će, tvrde politički ana
Najnovija ispitivanja javnog mnijenja ukazuju na to da predsjednik Bush ima koristi od dobrih vijesti i o Iraku i o domaćem gospodarstvu. Prema zajedničkoj anketi Washington Posta i televizijske mreže ABC, predsjednik je u dobrom položaju za ponovni izbor sljedeće godine, nakon godine u kojoj mu je popularnost rasla i padala. Naš novinar Jim Malone osvrće se na američke političke perspektive izborne godine 2004. U jednoj novoj anketi popularnost predsjednika Busha nalazi se na razini od 59 posto, najvišoj još od kolovoza. Gospodinu Bushu popularnost raste zbog poboljšanja domaćeg gospodarstva i nedavnog hvatanja Saddama Husseina. No, Bijela se kuća unatoč tome priprema za tešku izbornu bitku sljedeće godine. Međutim, sam predsjednik pokušava biti iznad usko političkog nadmetanja: "Kao što znate, prolazimo kroz izbore i bit će dosta vremena za politiku. Ljudi mogu raspravljati o svemu. Ja ću obavljati svoj posao. Obavljat ću svoj posao kako bih učinio ovu zemlju sigurnijom. Vjerujem da činimo solidan napredak prema tom cilju." Nova anketa dnevnika i televizijske mreže ABC donosi dobre vijesti i za bivšeg guvernera savezne države Vermont Howarda Deana, najizglednijeg među demokratskim kandidatima za predsjedničku nominaciju. Ispitivanja pokazuju da Howarda Deana podržava 31 posto registriranih demokratskih glasača, dok ga je početkom mjeseca podržavalo tek oko 20 posto. Unatoč nedavnog hvatanja Saddama Husseina, Howard Dean i dalje ustraje u tome da je rat u Iraku predstavljao "nepotrebno skretanje pozornosti s rata protiv terorizma" te da je teško opteretio američke veze s ključnim saveznicima. "To znači da trebamo novog predsjednika. Ovaj predsjednik nikad neće popraviti štetu koju je nanio moralnom čelništvu ove zemlje - stoga jer za to nije sposoban. On političke nesuglasice doživljava previše osobno, a to je pogubno ako vodite bilo što - biznis, saveznu državu ili zemlju." Međutim, po istoj anketi, predsjednik Bush bi - kada bi se izbori održavali danas - porazio Howarda Deana u omjeru 55 naprama 37 posto. Većina političkih analitičara vjeruje da će bilo kojem demokratu sljedeće godine biti teško poraziti predsjednika Busha. Profesor političkih znanosti na Sveučilištu Virginija Larry Sabato smatra da će izgledi demokrata rasti i padati ovisno o ekonomiji i situaciji u Iraku: "Potrebno im je bar jedno od tog dvoje. A za pobjedu bi im moglo trebati oboje. Kao i uvijek kad imate u izbornoj utrci aktualnog predsjednika, ljudi najprije trebaju njega odbaciti, prije negoli počnu razmišljati o nekom drugom kandidatu. Demokrati nemaju drugog načina za pobjedu." Međutim, unatoč naglog porasta popularnosti, predsjednik je tijekom godine bilježio i uspone i padove, i to uglavnom zbog razočaranosti ekonomskom situacijom i pesimizma zbog američkih žrtava u Iraku. Predsjednik nema oporbe unutar svoje stranke i bit će službeno nominiran početkom rujna u New Yorku, na nacionalnoj konvenciji Republikanske stranke. Demokrati započinju proces izbora svog kandidata između devetorice pretendenata na stranačkoj skupštini u Iowi 19. siječnja. Demokrati će službeno izabrati svog kandidata na stranačkoj konvenciji krajem srpnja u Bostonu.